A BIZOTTSÁG 2181/2002 RENDELETE

(2002. december 6.)

a Közösséginövényfajta-hivatal előtt folyó eljárások tekintetében a 2100/94/EK tanácsi rendelet alkalmazására vonatkozó végrehajtási szabályok létrehozásáról szóló 1239/95/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2506/95/EK rendelettel[1] módosított, a közösségi növényfajta-oltalomról szóló, 1994. július 27-i 2100/94/EK tanácsi rendeletre[2] és különösen annak 114. cikkére,

mivel:

(1) A 2100/94/EK rendelettel létrehozott Közösséginövényfajta-hivatal (a Hivatal) hajtja végre és alkalmazza a növényfajta-oltalom védelmének rendszerét.

(2) A Hivatal előtti eljárással kapcsolatos szabályokat a 448/96/EK rendelettel[3] módosított 1239/95/EK bizottsági rendelet[4] határozza meg. Az említett rendelet 27. cikke úgy rendelkezett, hogy egy olyan tagállam vagy harmadik ország hatóságainak, amely tagja az új növényfajták oltalmára létesült nemzetközi egyezménynek (UPOV), felelősségi körében elkészített vizsgálati jelentések kellő alapnak tekinthetők a döntéshozatalhoz. A 27. cikk azonban ideiglenes rendelkezés volt, amely 1998. június 30-án hatályát vesztette.

(3) Az 1239/95/EK rendelet 27. cikkének ideiglenes jelleggel történő alkalmazásával az volt a cél, hogy kiépüljön egy független közösségi rendszer, illetve hogy a Hivatal gondoskodjon a növényfajta-oltalomra vonatkozó kérelemmel benyújtott fajták szakmai vizsgálatáról. A Hivatal tapasztalatai alapján azonban szükséges a 27. cikkben meghatározott egyéb vizsgálati jelentések figyelembevétele is.

(4) Az 1998. június 30. után kiadott közösségi növényfajta-oltalmak többsége a Hivataltól eltérő hatóságok felelősségi körében végzett szakmai vizsgálatokat figyelembe vevő döntésen alapul, és a minősítés kiadására versenyző piacon került sor.

(5) Ezért szükséges a Hivatal által 1998. július 1. óta folytatott gyakorlat szabályozása. Ugyanakkor nyitva kell hagyni a lehetőséget a 27. cikk jövőbeli alkalmazására is. Ennek megfelelően az 1239/95/EK rendeletet 1998. július 1-jén kezdődő hatállyal módosítani kell.

(6) A Közösséginövényfajta-hivatal Igazgatási Tanácsának szakvéleményét már kikérték.

(7) Az e rendeletben előírt intézkedések összhangban vannak a Növényfajta-oltalmi Állandó Bizottság véleményével,

ELFOGADTA EZT A RENDELETET:

1. cikk

Az 1239/95/EK rendelet a következőképpen módosul:

1. A 27. cikk helyébe a következő szöveg lép:

"27. cikk

Egyéb vizsgálati jelentések

(1) A Hivatal a még le nem zárt szakmai vizsgálat, vagy valamelyik tagállamban az érintett növényfajtákkal kapcsolatban felelős hivatal által hivatalból, az alaprendelet 55. cikkének (1) bekezdése alapján végzett vizsgálat eredményein alapuló vizsgálati jelentést határozatának elfogadásánál kellő alapul veheti, feltéve hogy:

- a szakmai vizsgálatra benyújtott anyag mennyisége és minősége egyaránt megfelel az alaprendelet 55. cikkének (4) bekezdésében megállapított előírásoknak,

- a szakmai vizsgálatot az Igazgatási Tanácsnak az alaprendelet 55. cikkének (1) bekezdése nyomán kiadott előírásai szerinti módon végezték, és azt a rendelet 56. cikkének (2) bekezdése és e rendelet 22. és 23. cikke alapján meghatározott általános útmutatásokon alapuló vizsgálati irányelveknek megfelelően folytatták le,

- a Hivatalnak alkalma volt az érintett szakmai vizsgálat lefolytatásának figyelemmel kísérésére, és

- amennyiben a zárójelentés nem azonnal hozzáférhető - az egyes termesztési időszakokra vonatkozó időszaki jelentéseket a vizsgálati jelentést megelőzően benyújtották a Hivatalhoz.

(2) Ha a Hivatal véleménye szerint az (1) bekezdésben említett vizsgálati jelentés a döntéshozatalhoz nem szolgál kellő alapul, a Hivatal - a kérelmezővel és az érintett Vizsgáló Hivatallal történő egyeztetést követően - a rendelet 55. cikkében előírt eljárást követheti.

(3) A Hivatal és a tagállamok minden illetékes nemzeti növényfajta-hivatala kérésre adminisztratív segítséget nyújt a másiknak azzal, hogy a fajta különbözőségének, azonosságának és állandóságának vizsgálata céljából a fajtáról szóló összes vizsgálati jelentést rendelkezésére bocsátja. A fenti jelentés megküldéséért a Hivatal vagy az illetékes nemzeti növényfajta-hivatal meghatározott díjat számít fel, amelynek összegéről az érintett hivatalok állapodnak meg.

(4) A Hivatal valamely harmadik országban - amely ország tagja az új növényfajták oltalmára létesült nemzetközi egyezménynek (UPOV) - még le nem zárt, hivatalos célból végzett szakmai vizsgálat eredményein alapuló vizsgálati jelentést határozatának elfogadásánál kellő alapul veheti, feltéve ha a szakmai vizsgálat megfelel a Hivatal és az ilyen harmadik ország illetékes hatósága közötti írásos megállapodásban megállapított feltételeknek. E feltételek között legalább a következők szerepelnek:

- az (1) bekezdés első francia bekezdésében említett, az anyagra vonatkozó feltételek,

- a szakmai vizsgálatot az alaprendelet 56. cikkének (2) bekezdése alapján meghatározott általános útmutatásokon alapuló vizsgálati irányelvekkel összhangban folytatták le,

- a Hivatalnak alkalma volt felmérni az adott harmadik országban található létesítmények alkalmasságát a szóban forgó fajjal kapcsolatos szakmai vizsgálat elvégzésére, valamint figyelemmel kísérni a szóban forgó szakmai vizsgálat lefolytatását, és

- az (1) bekezdés negyedik francia bekezdésében említett, a jelentések rendelkezésre állására vonatkozó feltételek."

2. A 95. cikk második bekezdését el kell hagyni.

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 1998. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. december 6-án.

a Bizottság részéről

David BYRNE

a Bizottság tagja

[1] HL L 258., 1995.10.28., 3. o.

[2] HL L 227., 1994.9.1., 1. o.

[3]

HL L 62., 1996.3.13., 3. o.

[4] HL L 121., 1995.6.1., 37. o.